SET พรุ่งนี้ฟื้นตามราคาน้ำมัน กองทุนลดแรงขาย
บล.โนมูระ พัฒนสิน มองแนวโน้มการลงทุนในวันพรุ่งนี้ (5 ม.ค.) คาดว่าดัชนีจะค่อยๆ ฟื้นตัวขึ้น โดยมีแรงหนุนจากราคาน้ำมันที่ปรับตัวขึ้น และความเสี่ยงที่กองทุน LTF จะขายหุ้นออกมาน่าจะลดลง พร้อมให้แนวต้าน 1,286-1,294 จุด แนวรับ 1,250 จุด
4 ม.ค. 2559

นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน เปิดเผยถึงตลาดหุ้นไทยวันนี้ (4 ม.ค.) อยู่ในช่วงของการปรับฐาน เป็นไปตามตลาดอื่นในภูมิภาค โดยมีปัจจัยหลักมาจากตัวเลขเศรษฐกิจของจีนที่ออกมาต่ำกว่าเป้าหมายที่คาดไว้ และยังความกังวลเรื่องมาตรการภาครัฐของจีนที่ห้ามให้ผู้ถือหุ้นใหญ่ขายหุ้นเป็นระยะเวลา 6 เดือน ซึ่งจะสิ้นสุดในสัปดาห์นี้ ทำให้ 2 ประเด็นนี้เป็นตัวดึงดัชนีฯให้ปรับตัวลงมาพอสมควร  
นอกจากนี้ นักลงทุนยังจับดูการไถ่ถอนหน่วยลงทุนของกองทุน LTF ที่ตั้งขึ้นในปี 55 วงเงินประมาณ 4.07 หมื่นล้านบาท แต่อย่างไรก็ตาม เชื่อว่าผลกระทบคงไม่มาก เพราะดัชนีฯปีนี้อยู่ต่ำกว่าเมื่อเทียบกับปี 55 ที่ 1,320 จุด ความเสี่ยงต่อการไถ่ถอนจึงน้อย และตลาดน่าจะยังซึมซับประเด็นดังกล่าว 1-2 วันถึงจะค่อย ๆ ฟื้นตัวขึ้นมา
แนวโน้มการลงทุนในวันพรุ่งนี้ (5 ม.ค.) คาดว่าดัชนีจะค่อยๆ ฟื้นตัวขึ้น โดยมีแรงหนุนจากราคาน้ำมันที่ปรับตัวขึ้น และความเสี่ยงที่กองทุน LTF จะขายหุ้นออกมาน่าจะลดลง พร้อมให้แนวต้าน 1,286-1,294 จุด แนวรับ 1,250 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
ADVANC ปิดที่ 143.00 บาท ลดลง 9.00 บาท
INTUCH ปิดที่  49.50 บาท ลดลง 2.50 บาท
PTT ปิดที่ 238.00 บาท ลดลง 6.00 บาท
KBANK ปิดที่ 147.50 บาท ลดลง 3.00 บาท
JAS ปิดที่ 3.06 บาท ลดลง 0.18 บาท
 
ที่มา: สำนักข่าวอินโฟเควสท์